สรรพากรเผยประกันบำนาญลดหย่อนภาษีเพิ่มได้แล้ว
กรมสรรพากรระบุ ประกันชีวิตแบบบำนาญนำมาหักลดหย่อนภาษีเพิ่มเป็น 3 แสนบาทได้แล้ว
17 พ.ย. 2553

กรมสรรพากรระบุ ประกันชีวิตแบบบำนาญนำมาหักลดหย่อนภาษีเพิ่มเป็น 3 แสนบาทได้แล้ว
นายสาธิต รังคสิริ อธิบดีกรมสรรพากร กล่าวว่า ขณะนี้การนำประกันชีวิตแบบบำนาญมาหักลดหย่อนภาษีเพิ่มเป็น 3 แสนบาท จาก 1 แสนบาท มีผลบังคับใช้แล้ว โดยประกันบำนาญที่จะมาหักลดหย่อน จะต้องเป็นกรมธรรม์ประกันชีวิตที่มีกำหนดเวลาตั้งแต่ 10 ปีขึ้นไป และได้ทำสัญญาไว้กับบริษัทประกันชีวิตที่ประกอบกิจการในประเทศไทย  และจะต้องไม่มีการจ่ายเงินหรือผลประโยชน์ใด ๆ ให้กับผู้เอาประกันในระหว่างปีหรือช่วงเวลาที่ผู้เอาประกันได้จ่ายเบี้ยประกันชีวิต  หรือก่อนกรมธรรม์มีอายุครบสัญญา
นอกจากนี้ เมื่อผู้เอาประกันอายุครบ  55 ปี  หรือ 60 ปี จะได้รับเงินคืนเป็นรายงวดเท่า ๆ กัน อย่างสม่ำเสมอจนถึงอายุ 85 ปีหรือมากกว่า นอกจากนั้น เงินบำนาญหรือเงินคืนที่ได้รับต้องไม่มีลักษณะเป็นเงินก้อนหรือเงินอื่นที่คำนวณจากทุนประกัน  โดยผู้เอาประกันจะได้รับเงินบำนาญคืนเมื่อได้ชำระเบี้ยประกันครบตามสัญญาแล้ว 
สำหรับวงเงินส่วนที่ให้หักลดหย่อนได้เพิ่มขึ้นจำนวน 2 แสนบาท ต้องไม่เกิน 15% ของเงินได้พึงประเมิน และเมื่อรวมกับเงินได้ที่จ่ายเข้ากองทุนประเภทเดียวกันประเภทอื่น ๆ  เช่น  กองทุนสำรองเลี้ยงชีพตามกฎหมาย ว่าด้วยกองทุนสำรองเลี้ยงชีพ  หรือกองทุนบำเหน็จบำนาญข้าราชการตามกฎหมายว่าด้วยกองทุนบำเหน็จบำนาญข้าราชการ  หรือกองทุนสงเคราะห์ตามกฎหมายว่าด้วยโรงเรียนเอกชน  และเงินได้ที่จ่ายเป็นค่าซื้อหน่วยลงทุนในกองทุนรวมเพื่อการเลี้ยงชีพตามกฎหมาย ว่าด้วยหลักทรัพย์และตลาดหลักทรัพย์แล้วต้องไม่เกิน 5 แสนบาท   
นายสาธิต กล่าวว่า แม้ขณะนี้ร่างกฎกระทรวงที่เกี่ยวข้องจะอยู่ระหว่างการพิจารณาของสำนักงานคณะกรรมการกฤษฎีกา  แต่มาตรการนี้จะมีผลบังคับใช้สำหรับเงินได้พึงประเมินประจำปีภาษี  2553  ที่ต้องยื่นรายการในปีพ.ศ. 2554 เป็นต้นไป